b'\n_START_ARTICLE_\nMestni muzej Ljubljana\n_START_PARAGRAPH_\nMestni muzej Ljubljana je muzej, ki skrbi za ohranjanje in preu\xc4\x8devanje ljubljanske zgodovinske dedi\xc5\xa1\xc4\x8dine. Sede\xc5\xbe muzeja je v Turja\xc5\xa1ki pala\xc4\x8di poleg ljubljanskih Kri\xc5\xbeank, na trgu Francoske revolucije._NEWLINE_Turja\xc5\xa1ko pala\xc4\x8do je leta 1935 kupila predhodnica dana\xc5\xa1nje Mestne ob\xc4\x8dine Ljubljana in jo dala Mestnemu muzeju z namenom\xc2\xa0\xc2\xbbda bi zbiral vse predmete z ozirom na zgodovino Ljubljane, tako glede na vlogo Ljubljane v duhovnem in narodnem smislu, kot tudi glede na razvoj sodobne Ljubljane\xc2\xbb. Prostore je bilo treba najprej funkcionalno predelati. Z deli so pri\xc4\x8deli aprila leta 1937. Istega leta so odprli prvo muzejsko zbirko in sicer pregled stanovanjske kulture me\xc5\xa1\xc4\x8danstva od poznega srednjega veka do prve polovice 19. stoletja._NEWLINE_Po drugi svetovni vojni so bili v Turja\xc5\xa1ki pala\xc4\x8di \xc5\xa1e Slovanska knji\xc5\xbenica, Mestni arhiv, Poverjeni\xc5\xa1tvo za prosveto in kulturo Mestne ljudske oblasti, garderoba Mestnega gledali\xc5\xa1\xc4\x8da ljubljanskega ter nekaj zasebnih stanovanj._NEWLINE_Konec 20. stoletja so ponovno pri\xc4\x8deli s preurejanjem stavbe s \xc4\x8dimer so pridobili okoli 1000 m\xc2\xb2 novih povr\xc5\xa1in, stavbo so podkletili in obenem izvedli arheolo\xc5\xa1ke raziskave ter izvedli celovito gradbeno, protipotresno ter funkcionalno prenova prostorov. Projekt arhitektov \xc5\xa0pele Vide\xc4\x8dnik in Roka Omana je za re\xc5\xa1itev dobil tudi mednarodno priznanje._NEWLINE_1. januarja 2009 je bil muzej vklju\xc4\x8den v novoustanovljeni javni zavod Muzej in galerije mesta Ljubljane. Slednji vklju\xc4\x8duje Mestno galerijo Ljubljana 1 in 2, galerijo V\xc5\xbeigalica, galerijo Jakopi\xc4\x8d, Be\xc5\xbeigrajsko galerijo 1 in 2, spominsko sobo Ivana Cankarja na ljubljanskem Ro\xc5\xbeniku, spominsko zbirko Otona \xc5\xbdupan\xc4\x8di\xc4\x8da v Mestni knji\xc5\xbenici (KO\xc5\xbd), arheolo\xc5\xa1ka parka Zgodnjekr\xc5\xa1\xc4\x8dansko sredi\xc5\xa1\xc4\x8de in Emonska hi\xc5\xa1a, od leta 2010 pa \xc5\xa1e Ple\xc4\x8dnikova zbirka _NEWLINE_Naloga Mestnega muzeja Ljubljana je evidentiranje, dokumentiranje, konzerviranje, prou\xc4\x8devanje in prikazovanje premi\xc4\x8dne kulturne dedi\xc5\xa1\xc4\x8dine z obmo\xc4\x8dja ljubljanske regije. Zbirka obsega ve\xc4\x8d kot 200.000 enot iz ve\xc4\x8d tiso\xc4\x8dletne dedi\xc5\xa1\xc4\x8dine. Sem sodi tudi najdba najstarej\xc5\xa1ega lesenega kolesa z leseno osjo na svetu ter okoli 40.000 leta stara lesena pu\xc5\xa1\xc4\x8dica._NEWLINE_Na ogled je interaktivno in tematsko zasnovana stalna razstava o zgodovini Ljubljane, ob\xc4\x8dasne aktualne razstave, organizirjo predavanja, okrogle mize, projekcije, delavnice, te\xc4\x8daje, koncerte in druge prireditve ter seveda vodstvo po muzeju.'